《藏书示儿》
宋代·周密

少年诵诗书，颇有稽古志。中焉得良师，讲说击蒙昧。

步趋古圣得，千载俨如对。岂惟收放心，中自有乐地。

维持识纲常，讨访极根柢。同异辩坚白，委曲穷琐细。

精微究七略，猎涉到百类。近求事物间，远探天人际。

研朱极雠校，钩玄谨书识。扬子喜问奇，中郎欣得异。

源委本六经，上下猎众智。虽为吏坌汩，此事亦不置。

矻矻常穷年，何敢叹劳勚。初非事进取，盖亦志平治。

庶几致吾君，不负学古意。岂期事大缪，分寸不可冀。

或病元凯癖，或嘲孝先睡。亦惟殖卤莽，何敢望穫刈。

穮蓘当益勤，会见逢有岁。謏闻愧博识，钝质无强记。

少习日寖忘，瞠若殊有愧。夜行笑老学，鸡蹠不忍弃。

正如蠹书鱼，龁纸犹有味。千卷善和藏，万签邺侯庋。

心惟与口诵，尚欲见所未。辛勤三十年，正尔窥一二。

波澜浩如海，不可辩涯涘。要之自信笃，土炭各有嗜。

勿以多岐亡，勿以半涂废。孰云道甚远，不息行可至。

学问之所尊，尊在道与义。苟为不能然，虽多亦奚谓。

道之充诸身，如人有元气。气以实而刚，气以弱而踬。

浩然在存养，不可以力致。文辞乃枝叶，界限在义利。

油然悟真筌，于此得良贵。立言吾岂敢，识字亦未易。

我家有书种，谨守毋或坠。诗成付吾儿，永以诏来世。

作者简介：周密 （1232-1298），字公谨，号草窗，又号四水潜夫、弁阳老人、华不注山人，南宋词人、文学家。祖籍济南，流寓吴兴（今浙江湖州）。宋德右间为义乌县（今年内属浙江）令。入元隐居不仕。自号四水潜夫。他的诗文都有成就，又能诗画音律，尤好藏弃校书，一生著述较丰。著有《齐东野语》、《武林旧事》、《癸辛杂识》、《志雅堂要杂钞》等杂著数十种。其词远祖清真，近法姜夔，风格清雅秀润，与吴文英并称“二窗”，词集名《频洲渔笛谱》、《草窗词》。